RESOLUCIÓN do 23 de abril de 2024 pola que se conceden as axudas para a iniciativa Fábrica intelixente e sustentable, orientada a proxectos de investigación industrial, desenvolvemento experimental e innovación centrados en tecnoloxías industriais innovadoras para apoiar as empresas na súa transición industrial en liña coas prioridades europeas en materia de dixitalización e pacto verde, convocadas pola Resolución do 23 de xuño de 2023 (código de procedemento IN854A).
Axencia Galega de Innovación — III. Outras disposicións — 13/05/2024

A Resolución do 23 de xuño de 2023 da Axencia Galega de Innovación estableceu as bases reguladoras para a concesión, en réxime de concorrencia competitiva, das axudas para a iniciativa Fábrica intelixente e sustentable, orientada a proxectos de investigación industrial, desenvolvemento experimental e innovación centrados en tecnoloxías industriais innovadoras para apoiar as empresas na súa transición industrial en liña coas prioridades europeas en materia de dixitalización e pacto verde, e se procede á súa convocatoria para o ano 2023 (código de procedemento IN854A).
O artigo 5 das bases reguladoras establece os requisitos que deben cumprir as entidades beneficiarias para poder optar ás axudas.
Unha vez revisada a documentación inicial dos expedientes, xunto coa documentación achegada tras os requirimentos oportunos, o órgano instrutor formulou a proposta de resolución de inadmisión dunha solicitude que non cumpría coas exixencias contidas nas bases reguladoras, conforme o establecido no artigo 26.5 das bases reguladoras.
As solicitudes que resultaron admitidas foron obxecto do proceso de avaliación segundo os criterios de valoración establecidos no artigo 28 das bases reguladoras.
A Comisión de Selección, prevista no artigo 27 das bases reguladoras, reuniuse o día 19 de marzo de 2024 e elaborou unha relación por orde decrecente de puntuación das solicitudes que cumpren as condicións administrativas e técnicas para adquirir a condición de beneficiario, con indicación da súa avaliación, o custo subvencionable e a subvención que corresponde ao proxecto global e a cada unha das entidades.
Unha vez realizada a instrución do procedemento, á vista do informe emitido pola Comisión de Selección e por proposta do órgano instrutor,
1. Conceder as axudas aos proxectos que figuran no anexo I, por orde decrecente de puntuación.
2. Denegar a axuda aos proxectos que acadaron unha valoración inferior a 73,5 puntos por non dispoñer de crédito suficiente para o seu financiamento e que se relacionan no anexo II.
3. Desestimar as solicitudes que figuran no anexo III por acadar unha puntuación inferior a 60 puntos, de conformidade co disposto no artigo 29.2 das bases reguladoras.
4. Inadmitir a solicitude presentada pola entidade Meifus Industrial, S.L. por non presentar a documentación que o artigo 26.2 das bases reguladoras considera non emendable.
As axudas desta convocatoria son susceptibles de cofinanciamento pola Unión Europea no marco do programa Feder Galicia 2021-2027, obxectivo político OP1 «Unha Europa máis competitiva e intelixente, promovendo unha transformación económica innovadora e intelixente e unha conectividade rexional ás tecnoloxías da información e a comunicación, Prioridade 1.A «Transición dixital e intelixente», obxectivo específico: RSO 1.1. «Desenvolver e mellorar as capacidades de investigación e innovación e asimilar tecnoloxías avanzadas», liña de actuación L.A.1.1.3. «Proxectos de I+D+i centrados en tecnoloxías industriais innovadoras para apoiar as empresas na súa transición industrial en liña coas prioridades europeas en materia de dixitalización e pacto verde».
As axudas propostas imputaranse ás aplicacións orzamentarias 09.A2.561A.770.0, 09.A2.561A.781.0 e 09.A2.561A.744.0, segundo a natureza da entidade beneficiaria, nas que existe crédito adecuado e suficiente nos orzamentos da Comunidade Autónoma de Galicia para o ano 2024.
Contra esta resolución, que non esgota a vía administrativa, as entidades interesadas poderán interpoñer un recurso de alzada ante o presidente da Axencia Galega de Innovación no prazo dun mes, que comezará a contar o día seguinte a que se publique esta resolución no Diario Oficial de Galicia.
Santiago de Compostela, 23 de abril de 2024